ΑΠΌΦΑΣΗ 2009/955/ΚΕΠΠΑ ΤΟΥ ΣΥΜΒΟΥΛΊΟΥ της 15ης Δεκεμβρίου 2009 για την τροποποίηση της κοινής δράσης 2005/797/ΚΕΠΠΑ για την αστυνομική αποστολή της Ευρωπαϊκής Ένωσης για τα παλαιστινιακά εδάφη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη Συνθήκη για την Ευρωπαϊκή Ένωση, και ιδίως το άρθρο 28 και το άρθρο 43, παράγραφος 2, Εκτιμώντας τα εξής: (1) Στις 14 Νοεμβρίου 2005, το Συμβούλιο υιοθέτησε την κοινή δράση 2005/797/ΚΕΠΠΑ για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS) (1), για περίοδο τριών ετών. Το επιχειρησιακό στάδιο της EUPOL COPPS άρχισε την 1η Ιανουαρίου 2006. Η κοινή δράση 2005/797/ΚΕΠΠΑ παρατάθηκε μέχρι τις 31 Δεκεμβρίου 2010 με την κοινή δράση 2008/958/ΚΕΠΠΑ (2). (2) Είναι σκόπιμο να καθορισθεί το ποσό δημοσιονομικής αναφοράς για την κάλυψη των δαπανών που συνδέονται με την EUPOL COPPS για την περίοδο από 1ης Ιανουαρίου έως τις 31 Δεκεμβρίου 2010. (3) Είναι αναγκαίο να καθορισθούν οι όροι βάσει των οποίων η EUPOL COPPS μπορεί να προσλαμβάνει προσωπικό με σύμβαση εργασίας. (4) Η EUPOL COPPS θα πρέπει να διαθέτει μια μονάδα σχεδίων για τον προσδιορισμό και την εφαρμογή σχεδίων. (5) Η κοινή δράση 2005/797/ΚΕΠΠΑ θα πρέπει να τροποποιηθεί αναλόγως, ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η κοινή δράση 2005/797/ΚΕΠΠΑ τροποποιείται ως εξής: 1) Στο άρθρο 2, προστίθεται το ακόλουθο σημείο: «δ) Η αποστολή διαθέτει μονάδα σχεδίων για τον προσδιορισμό και την εφαρμογή σχεδίων. Η αποστολή, ανάλογα με την περίπτωση, συντονίζει, διευκολύνει και παρέχει συμβουλές όσον αφορά σχέδια που υλοποιούνται από τα κράτη μέλη και από τρίτα κράτη, υπό την ευθύνη τους, σε τομείς που συνδέονται με την αποστολή και στηρίζουν τους στόχους της.», 2) Στο άρθρο 8: α) η παράγραφος 3 αντικαθίσταται από το ακόλουθο κείμενο: «3. Υπήκοοι κρατών μελών προσλαμβάνονται με σύμβαση από την EUPOL COPPS, ανάλογα με τις ανάγκες, εάν τα απαιτούμενα καθήκοντα δεν παρέχονται από το προσωπικό που αποσπάται από κράτη μάλη..»· β) παρεμβάλλεται νέα παράγραφος 4: «4. Η EUPOL COPPS προσλαμβάνει επίσης τοπικό προσωπικό, ανάλογα με τις ανάγκες.», και οι λοιπές παράγραφοι αναριθμούνται αναλόγως. Άρθρο 2 Το ποσό δημοσιονομικής αναφοράς που προορίζεται να καλύψει τις δαπάνες σχετικά με την EUPOL COPPS για την περίοδο από 1ης Ιανουαρίου έως τις 31 Δεκεμβρίου 2010 ανέρχεται σε 6 650 000 EUR. Άρθρο 3 Η παρούσα απόφαση αρχίζει να ισχύει την ημερομηνία έκδοσής της. Άρθρο 4 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 15 Δεκεμβρίου 2009.

[Source: multi_eurlex | Tokens: 2222]